Sverre Stove

Sverre Martinius Stove (1905–1988) var en norsk statstjenestemann, kommunepolitiker og skribent.

Han vokste opp i en sjømannsfamilie på Gjeving. Han mistet foreldrene tidlig og oppsøkte da farens slekt på Færøyene og bodde der i noen år.

I 1925 ble han ansatt som assistent i Riksrevisjonen. Han avanserte til sekretær, personalsjef og til sist byråsjef. Han gikk av med pensjon i 1973.

Stove skrev en mengde artikler om Færøyene, blant annet i Arbeiderbladet og Aftenposten. Han utgav, sammen med Jacob Jacobsen, en bok om Færøyenes historie, kultur og næringsliv i 1944.

Stove ble valgt inn i Asker kommunestyre som representant for Arbeiderpartiet i 1934. Han var grunnlegger og formann i Foreningen Norden i Asker fra 1948 til 1958 og en drivende kraft bak å gjenreise vennskapsforeningen Norsk-færøysk lag i 1954. Han var også involvert i annet folkeopplysningsarbeid.

I 1983 ble han tildelt stipendet fra Sokneprest Alfred Andersson-Ryssts fond for sitt arbeid for norsk-færøysk vennskap og opplysningsarbeid om Færøyene.

 Referanser 

Kategori:Norske sakprosaforfattere
Kategori:Journalister i Aftenposten
Kategori:Lokalpolitikere i tidligere Asker kommune
Kategori:Ap-politikere i Akershus
Kategori:Norske embets- og tjenestemenn
Kategori:Personer fra Tvedestrand kommune